text: Mariano Rajoy és increpat al funeral de Rita Barberá: 'Com l'heu deixada caure! Pesarà en les vostres consciències!'
  Mariano Rajoy és increpat al funeral de Rita Barberá: 'Com l'heu deixada caure! Pesarà en les vostres consciències!'
  La cúpula del PP valencià no assisteix a l'acte de comiat de l'ex-batllessa
  El funeral de Rita Barberá s'ha fet aquesta tarda a València i hi han assistit membres del PP, com ara Mariano Rajoy, María Dolores de Cospedal, Ana Pastor i Celia Villalobos. També hi han anat nombrosos ex-diputats, l'ex-president Francisco Camps i l'empresari Juan Roig. Qui no hi ha assistit ha estat la cúpula del PP valencià.
  El president del govern espanyol hi ha arribat acompanyat de la seva dona i la ministra de Defensa espanyola, De Cospedal. 'Sóc aquí com a president del PP i com a amic que vaig ser durant molts anys de Rita Barberá', ha dit Rajoy. I ha afegit que per a ell ser amic de 'la generosa, afable i lluitadora' ex-batllessa de València havia estat un honor. Minuts abans, Rajoy ha estat increpat per un home: 'L'heu deixada caure. Pesarà a les vostres consciències', li ha cridat.
  La neboda de Barberá, María José Corbín ha dit: 'Els qui la van abandonar li van trencar el cor… Van ensorrar-la.' I, en referència a la mort sobtada de l'ex-batllessa, ha dit: 'Això no havia d'haver passat.'
  Juan Roig, president de Mercadona, ha dit que com a valencià se sentia orgullós d'haver tingut Rita Barberá de batllessa durant vint-i-quatre anys. 'Avui és un dia trist per als valencians', ha afegit. I ha reiterat que havia estat una gran batllessa que, com tothom, 'també va cometre errors'.
  Avui és el primer dia dels tres de dol oficial decretats per l'Ajuntament de València. Ahir, la catedral de la ciutat va acollir unes 1.500 persones en una cerimònia oficiada pel cardenal Antonio Cañizares, que, seguint la línia oficial dictada pel PP, va dir que durant aquests darrers mesos Barberá havia hagut de suportar patiment i pressió. 'Quant dolor que pot causar una paraula rancorosa fruit de l'enveja, la gelosia o la ràbia'. També va qualificar Barberá de 'gran persona i gran batllessa'.